Diari Oficial de la Generalitat Valenciana


Sumari del DOGV 7959, del 17-01-2017 (2016/10515)

RESOLUCIÓ de 14 de desembre de 2016, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 50/16-AIA Benagéber.
----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7959

Data del DOGV
:   17-01-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/10341


Data del document
:   14-12-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 14 de desembre de 2016, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 50/16-AIA Benagéber. [2016/10884]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Comunitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 50/16-AIA Benagéber.  
  
«Declaració d'impacte ambiental  
Expedient: 50/16-AIA.  
Projecte: tancament i execució de camins perimetrals de pista d'aterratge de base aèria d'extinció d'incendis i altres emergències.  
Òrgan substantiu: Direcció General de Prevenció, Extinció d'Incendis i Emergències.  
Localització: paratge El Alto de la Muela de la F.U.P. V 043 del terme municipal de Benagéber (València).  
  
Descripció del projecte:  
El projecte actual es planteja per a garantir la seguretat de la pista actual existent en el terme municipal de Benagéber, que s'està utilitzant de forma ocasional per a extinció d'incendis i altres emergències, mentre es tramita l'autorització del projecte d'aeròdrom per a la base aèria d'extinció d'incendis.  
L'avaluació del present projecte no predetermina l'avaluació d'impacte ambiental que s'haurà de realitzar en la tramitació necessària per a la legalització de l'aeròdrom com a base aèria, davant de la Direcció General d'Obres Públiques, Transport i Mobilitat, com a òrgan substantiu per a l'autorització del projecte d'aeròdrom.  
L'objecte del projecte de tancament és el de garantir la seguretat de la pista d'aterratge existent per a les aeronaus d'extinció d'incendis i d'altres emergències. Resulta requisit imprescindible per al seu funcionament, seguint les recomanacions de l'Agència Estatal de Seguretat Aèria (AESA) en la «Guia per a requisits de disseny d'aeròdroms d'ús restringit i mitjans acceptables de compliment» en què determina l'obligatorietat de proveir una tanca o una altra barrera adequada per a evitar l'entrada, en l'àrea de moviment, d'animals o accés inadvertit de persones no autoritzades en una zona d'aeròdrom vedada al públic.  
  
En el document aportat indica que cal configurar unes franges de pista i superfícies lliures d'obstacles, que responent igualment a les recomanacions de l'AESA (cap. 3 i 4) mencionen una amplària de franges de pista des de cada costat de l'eix de la pista de 40 m quan el número de clau siga 2, i 30 m. Quan el número de clau siga 1.  
  
Per això caldrà determinar una superfície per a configurar una franja de pista i una zona de transició lliure d'obstacles. El perímetre d'aqueixa superfície serà el que quedarà tancat per a evitar l'entrada d'animals i persones no autoritzades.  
La justificació de l'execució dels camins perimetrals nord i sud respon a l'objectiu de millorar els accessos a l'aeròdrom per part dels mitjans terrestres i restituir un vial de prevenció d'incendis que quedaria afectat per la tanca.  
Per a això es plantegen les actuacions següents:  
A) Eliminació d'arbratge i la resta de treballs silvícoles: que comporta el tall manual de peus en un nombre aproximat de 1.500 peus, amb arrancada de soques d'uns 500 exemplars. Aquests treballs s'efectuaren al llarg del traçat dels nous camins en un ample de 15 metres. Després de la preparació (esbrancament, esporgada, trossejament, escorçat, etc...) es retirarà per mitjà de saca.  
B) Tanca perimetral: es realitza per mitjà de la col·locació de tancament a base de pals d'acer galvanitzat de color verd, ancorats amb formigó, amb 5 m. de separació entre ells, i una malla de simple o doble torsió de 1,5 a 2 m d'alçària. Disposarà de portes d'entrada per a camions o altres mitjans d'extinció d'incendis. La tanca no serà de tipus cinegètic a fi d'evitar l'entrada d'animals al recinte de la pista. La longitud total de la tanca perimetral serà de 2.237 m que tancarà una superfície de 15 ha. Disposarà de 3 portes d'entrada en l'accés nord i dos portes en l'accés sud. Una part de la tanca (300 ml) de la part est haurà de realitzar-se de forma manual, amb equipament per a treballs verticals en alçària en tractar-se d'una zona de difícil accés per la topografia abrupta. El seu recorregut segueix en part pel traçat de la pista forestal existent, que queda englobada en la tanca, i és restituïda per la construcció del vial perimetral sud.  
C) Construcció de dos camins perimetrals:  
La construcció dels camins es realitzarà per mitjà d'obres de desmunt, formació de talussos, formació de caixa d'esplanada, base i capa de redolament per mitjà de material granular i paviments de formigó per als trams de major pendent, i s'executaran els corresponents elements de drenatge (cunetes, passos salvacunetes i albellons).  
Es planteja la construcció de dos camins perimetrals. Ambdós parteixen del camí situat a l'oest que constitueix l'accés actual fins a l'aeròdrom, les característiques del qual són:  
Camí perimetral nord: de 894 m., dels quals 100 corresponen a un camí existent. L'amplària és de 5 m. fins a l'entrada principal (375 m.) i de 3,50 m. (519 m) fins al final del camí, per a constituir una infraestructura de suport d'emergència de l'aeròdrom i perquè facilite l'accés dels mitjans terrestres a aquesta zona que es troba repoblada.  
  
Camí perimetral sud: de 1070 m. de longitud i 5 m. d'amplària fins a l'entrada principal (210), i de 3,50 m fins al final del camí (860 m). A més d'accés a l'aeròdrom, també té la finalitat de restituir la pista forestal per a la prevenció d'incendis, que quedaria afectada per la tanca proposada. Està previst executar una excavació en trinxera amb talussos de 5 m. d'alçària, als efectes d'executar un pendent màxim d'un 15 % en un tram d'uns 120 m. en l'inici del camí.  
  
El volum d'excavació previst és d'uns 2.267,83 m³, i un volum per a terraplé de 1.396,53 m³, queda un excedent de materials d'uns 871,30 m³. que podran ser utilitzats com a graves en l'execució dels camins i en les zones de l'obra on hi haja buits amb possibilitat de farciment.  
El material d'execució serà a base de graves compactades majoritàriament, i de formigó en aquells trams del camí d'elevada pendent (10-15 %) que ho requereixen.  
D) Construcció d'abeurador: hi ha un abeurador natural que es troba en la zona de l'aeròdrom, dins del perímetre previst de tanca, que requerirà reposició traslladant-lo a un altre lloc. S'ha previst ubicar-lo al costat del camí perimetral d'accés de la part sud, en una zona on puga arreplegar l'aigua d'escolament.  
Les alternatives d'ubicació vénen limitades per la infraestructura ja existent. No obstant això, preveu per a cada una de les actuacions les següents:  
a) Eliminació d'arbratge:  
- Alternativa 0 de no realització de les obres. Genera problemes d'accés en no poder executar-se els camins perimetrals.  
- Alternativa 1: Neteja de la zona de la forest afectada per les actuacions. Permet la construcció de l'accés a l'aeròdrom.  
Es tria l'alternativa 1.  
b) Col·locació de tanca perimetral:  
- Alternativa 0: No realització d'obres: l'aeròdrom no podrà ser utilitzat pels mitjans d'extinció d'incendis en cas d'emergències.  
  
- Alternativa 1: Instal·lació de tanca cinegètica: no compleix els requisits de l'AESA, ja que permet l'accés de xicotets animals que poden constituir un perill per a les aeronaus.  
- Alternativa 2: Instal·lació de tanca galvanitzada de simple torsió, el cost de la qual és un poc major, però evita el problema d'accés d'animals i de personal no autoritzat.  
Es tria l'alternativa 2.  
c) Construcció de camins perimetrals a l'aeròdrom:  
- Alternativa 0: no realització. No garanteix una adequada seguretat viària i el vial existent de prevenció d'incendis quedaria interromput per la tanca.  
- Alternativa 1: execució d'un camí que discórrega al costat de la tanca projectada.  
- Alternativa 2: execució d'un camí independent a la tanca projectada. Suposa major cost econòmic i major afecció paisatgística i a la vegetació natural.  
Es tria l'alternativa 1.  
No obstant això, respecte a les alternatives previstes per a la construcció dels camins perimetrals, entrant a escala de projecte, es considera que no ha sigut prou tingut en compte o almenys no justificat el que s'indicava respecte d'això per al camí perimetral sud en el document d'abast de l'estudi d'impacte ambiental emés el 31 d'octubre de 2014 en l'expedient de consulta prèvia 76/14-CON, com s'exposarà més avant en l'apartat de consideracions ambientals.  
  
  
Tramitació administrativa:  
El 3 de maig de 2016 té entrada l'escrit remés pel Servei d'Extinció d'Incendis Forestals de la Direcció General de l'Agència de Seguretat i Resposta a les Emergències, com a òrgan promotor i substantiu per a l'autorització del projecte, en què adjunta projecte i estudi d'impacte ambiental del projecte referit, així com els informes emesos en el període de consultes a organismes afectats, i certificat del resultat de la informació pública realitzat per mitjà de publicació en el DOCV núm. 7487 de 17 de març de 2015, en el qual no es van formular al·legacions.  
  
Prèviament, el 7 de març de 2014 es va iniciar l'expedient de consulta prèvia 76/14-CON a instàncies de la llavors Direcció General de Prevenció, Extinció d'Incendis i Emergències. Efectuada la tramitació es va emetre el document d'abast i contingut de l'estudi d'impacte ambiental el 6 de novembre de 2014.  
Durant el procediment de consulta als organismes afectats van ser emesos els informes següents:  
- Informe de 20 de març de 2015 remés per l'Ajuntament de Benagéber, en què s'indica que les parcel·les són de titularitat municipal, no hi ha inconvenient en la seua realització tenint en compte les condicions de retirada de residus generats durant l'obra i la reposició al seu estat natural dels accessos a executar per a l'entrada de maquinària i arreplegues, així com l'obligació de sol·licitar la llicència d'obres corresponent.  
- Informe remés el 6 de maig de 2015 pel Servei Territorial de Medi Ambient de València de la llavors Conselleria d'Infraestructures, Territori i Medi Ambient, en què adjunta l'informe de 22 d'abril de 2015, de Secció Forestal que indica que la forest d'utilitat pública V 043 denominada «El Monte» és propietat de l'Ajuntament de Benagéber, i la gestió d'aquesta forest és competència de l'actual Conselleria d'Agricultura, Medi Ambient, Canvi Climàtic i Desenvolupament Rural.  
  
Així mateix, indica que s'ha autoritzat l'ocupació de forest d'utilitat pública V 043 per a la instal·lació de la base aèria d'extinció d'incendis i altres emergències per mitjà de dos resolucions: La primera de data 7 de novembre de 1994 del director general de Recursos Forestals per la qual autoritza l'ocupació de 5,3 ha per un termini indefinit i la segona de data 2 d'abril de 2009 de la directora general de Gestió del Medi Natural de 9,7 ha per un termini de 31 anys, entre ambdues resulta una ocupació total de 15 ha.  
La resolució de data 2 d'abril de 2009 estableix que l'autorització d'ocupació queda condicionada a la presentació d'un projecte de condicionament i manteniment del camí d'accés a la base aèria des de l'encreuament del camí de Villanueva a Sinarcas i del manteniment dels camins d'accés a la base aèria. No consta en la demarcació forestal de Chelva que aquest s'haja presentat, per la qual cosa no s'ha emés la corresponent llicència d'ocupació ni s'ha realitzat l'entrega dels terrenys, ambdós requisits indispensables per a la validesa de l'ocupació. Una vegada firmada l'acta d'entrega es podrà procedir a l'ocupació del terreny.  
Les condicions particulars que regeixen aquestes ocupacions estableix en les seues condicions 4 i 8 la necessitat d'autorització prèvia de la Direcció Territorial de la Conselleria (ara d'Agricultura, Medi Ambient, Canvi Climàtic i Desenvolupament Rural) per a realitzar obres en la base esmentada.  
- Informe de 15 de maig de 2015, del Servei de Vida Silvestre remés per la Direcció General de Medi Natural en matèria d'afeccions a flora i fauna i espais integrants de la Xarxa Natura 2000, en què s'indica que el projecte es troba fora de l'àmbit territorial del LIC «Sierra del Negrete» i de la ZEPA «Alto Turia i Sierra del Negrete» per la qual cosa que no cal emetre la valoració preliminar de repercussions prevista en el Decret 60/2012. Quant a la possible afecció a espècies incloses en els catàlegs de fauna i flora amenaçada de la Comunitat València, s'indica que l'actuació no es localitza en l'àmbit de microreserves de flora ni de reserves de fauna, ni hàbitats protegits inclosos en l'annex IV del Decret 70/2009, de 22 de maig. Consultat el banc de dades de biodiversitat de la Comunitat Valenciana, tampoc s'han identificat en la parcel·la objecte de l'informe, hàbitats prioritaris ni hàbitats d'espècies protegides.  
  
Indica, així mateix, que en relació amb la possible afecció a espècies silvestres, atés que es tracta d'una tanca de protecció d'infraestructures, queda exclòs del compliment de les condicions de tanca establides pel Decret 178/2005, de 18 de novembre, del Consell de la Generalitat, pel qual s'estableixen les condicions dels tanques en el medi natural i dels tancaments cinegètics.  
L'informe conclou que, a la vista de la documentació remesa, el Servei de Vida Silvestre considera que la realització del projecte no causarà afeccions negatives a hàbitats i espècies.  
- Informe de 13 de novembre de 2015, de la Direcció General de Cultura i Patrimoni de la llavors Conselleria de Cultura en el qual el que s'emet un informe favorable el projecte als efectes patrimonials previstos en l'art.11 de la Llei 4/1998, d'11 de juny, del patrimoni cultural valencià.  
  
Consideracions ambientals:  
El projecte s'ubica en el paratge denominat «El Alto de la Muela», en una zona forestal definida en el PATFOR com a terreny forestal estratègic, inclosa en la forest d'utilitat pública (F.U.P.) V043 «El Monte», pertanyent a l'Ajuntament de Benagéber.  
No afecta espais naturals protegits ni espais integrants de la Xarxa Natura 2000, encara que es troba molt pròxim al LIC «Sierra del Negrete» i de la ZEPA «Alto Turia i Sierra del Negrete».  
No afecta vies pecuàries ni elements integrants del patrimoni cultural.  
La instal·lació existent consisteix en una pista d'aterratge de 840 m. de longitud, per a la utilització de la qual com a base aèria d'extinció d'incendis es disposa d'una autorització d'ocupació de F.U.P. de 5,3 ha des de novembre de 1994, i a l'abril de 2009 es va autoritzar una ampliació de 9,7 ha. amb les condicions indicades anteriorment en l'informe de la Secció Forestal, resultant un total de 15 ha d'ocupació de F.U.P.  
En l'estudi d'impacte ambiental es descriuen els impactes previstos per l'execució i funcionament del projecte, i es refereix en extracte als següents:  
- Sobre la qualitat de l'aire per les emissions de pols i gasoses generades pel moviment de terres i transport de camions, així com generació de soroll pel trànsit de maquinària pesada. Es preveuen mesures correctores per mitjà de regs periòdics i cobertes de la caixa dels camions. Respecte a les emissions acústiques, no es realitzaran treballs en període nocturn. Quant al trànsit, es considera que respon a un trànsit de baixa intensitat (IMDp<25).  
- Generació de residus: conté un annex de gestió de residus en què es descriuen les mesures a adoptar d'acord amb la tipologia d'aquests. Distingeix els corresponents al moviment de terres, a què correspon un excedent de 871,30 m³, que s'utilitzaran per a farciment de buits de l'obra o com inert adequat, d'acord amb el Decret 200/2004.  
  
Per a residus corresponents a materials de construcció o demolició, es preveu destinar-los a l'abocador.  
Per a vessaments accidentals o terres contaminades, per mitjà de la seua gestió per gestor autoritzat.  
- Sobre la flora i el sòl forestal: planteja no afectar superfícies diferents de les previstes en el projecte, i proposa que abans de l'inici de les obres s'efectue el jalonament de la superfície necessària per a l'execució del projecte, així com l'abalisat dels exemplars localitzats prop de la zona d'obres.  
Respecte al risc d'incendi, estableix mesures detallades en l'annex 5 (manual de normes de seguretat en prevenció d'incendis forestals en l'execució d'obres i treballs realitzats en terreny forestals i voltants).  
- Com a mesura compensatòria d'afecció a la fauna planteja la reposició de l'abeurador fora de la superfície tancada, com més pròxim a l'abeurador actual millor i realitzant les obres necessàries per a garantir-ne l'ompliment per escolament.  
- Sobre l'estabilitat dels talussos generats en el tram de camí encaixat en trinxera, en l'estudi geotècnic es conclou que per a les unitats geotècniques 0 i 1, l'angle màxim de talús ha de ser de 70-75º i per a la unitat geotècnica 2 un angle màxim de talús de 85º. Així mateix indica que en les parts més alterades/fracturades del massís calcari de la unitat geotècnica 2 poden donar-se fenòmens locals de caigudes de xicotets blocs. Per consegüent, haurà de realitzar-se el seguiment de l'estabilitat d'aquests talussos, adoptant si és el cas mesures complementàries per a incrementar l'estabilitat i evitar-ne fenòmens d'erosió.  
  
- Com a mesures per a minimitzar l'afecció al paisatge derivada dels desmunts i talussos, planteja reduir al mínim el volum d'excavació, així com la reutilització dels materials en la mateixa execució per a mantindre la coloració del terreny. No obstant això, indica que a causa de la localització de les obres, no s'afecten els recursos paisatgístics de la zona.  
Es realitza una valoració econòmica de les mesures correctores previstes, i s'indica que formen part de les solucions tècniques considerades en el projecte. No obstant això, es fa una valoració amb cost total de 9465,27 ?.  
S'estableix un programa de vigilància ambiental amb l'objecte de comprovar les mesures protectores i correctores en la fase de construcció, no s'hi inclou la fase de funcionament. Respecte d'això, es considera necessari ampliar la vigilància ambiental durant almenys els dos anys posteriors a la finalització de l'execució, ja en la fase de funcionament, especialment pel que fa a l'estabilitat dels talussos generats en el tram en trinxera i al funcionament correcte dels sistemes de drenatge previstos en els camins perimetrals. Així com qualsevol altra eventualitat no prevista que s'haja pogut produir.  
  
En l'anàlisi ambiental exposat, l'actuació amb major incidència ambiental és la relativa a l'execució del camí perimetral sud en el tram l'execució del qual s'efectua en trinxera per a salvar l'elevat pendent existent. Respecte d'això i en relació amb les alternatives previstes per a la construcció dels camins perimetrals, entrant a escala de projecte, es considera que no ha sigut prou tingut en compte o almenys no justificat el que s'indicava respecte d'això per al camí perimetral sud en el document d'abast de l'estudi d'impacte ambiental emés el 31 d'octubre de 2014 en l'expedient de consulta prèvia 76/14-CON, en què s'indicava: «Atenent criteris paisatgístics ha de cuidar-se en especial l'execució dels camins, i en concret, el tram d'inici del camí perimetral sud, per al qual s'hauria d'estudiar una alternativa que s'adeqüe en major grau a la topografia existent, minimitzant l'alçària dels talussos generats i adoptant solucions per a la recuperació del paisatge conforme a l'article 20.5 del RPJECV.»  
  
Es considera que pot haver solucions alternatives en el traçat del tram d'elevat pendent del camí perimetral sud per a adequar-se a la topografia existent, cenyint-se al màxim possible a la corba de nivell i allargant la longitud del camí (sempre dins de l'àmbit del F.U.P), tal com s'exposa en el pla que s'adjunta a la present resolució, de manera que es disminuïsca considerablement el pendent, i per tant el moviment de terres, la generació de residus, i l'efecte paisatgístic, redundant en l'economia de l'execució del projecte. Tot això, sempre que siga viable des de punt de vista de la seguretat aèria i no hi haja altres causes per les quals no es puga executar aquesta alternativa.  
  
Per això, efectuada l'anàlisi ambiental anteriorment exposada, llevat del camí perimetral sud, i a la vista dels informes emesos i les mesures correctores i protectores previstes, així com de les condicions que es formulen en l'apartat segon de la present resolució, es desprén que de la seua execució i funcionament no s'esperen impactes ambientals significatius i resulta una activitat compatible amb els valors naturals existents.  
  
Consideracions jurídiques  
El projecte examinat constitueix un dels supòsits en què resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, d'acord amb l'apartat 1) i de l'annex 1 del Decret 162/1990.  
  
En l'expedient s'han observat els tràmits previstos en el Decret 162/1990 pel qual s'aprova el Reglament per a l'execució de la Llei 2/1989, d'impacte ambiental de la Comunitat Valenciana i en les altres disposicions que se li apliquen.  
L'article 13 del Decret 158/2015, de 18 de setembre, del Consell, pel qual s'aprova el reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1de juliol, atribueix a la Direcció General de Medi Natural i Avaluació Ambiental competència sobre avaluació ambiental estratègica i de projectes.  
Per tot això, es proposa la següent  
  
Resolució  
  
Primer  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials que se li apliquen, el projecte de tancament i execució de camins perimetrals de pista d'aterratge de base aèria d'extinció d'incendis i altres emergències, ubicada en el paratge El Alto de la Muela de la F.U.P. V 043 del terme municipal de Benagéber, promogut per la Direcció General de Prevenció, Extinció d'Incendis i Emergències, sempre que es desenvolupe amb les previsions del projecte, l'estudi d'impacte ambiental i la resta de documentació que hi ha en l'expedient, amb l'excepció que s'exposa a continuació, i s'adopten les mesures indicades en l'apartat segon.  
  
  
Segon  
Addicionalment a les mesures adoptades en el projecte, s'estableixen les condicions següents:  
1. La present resolució no empara el camí perimetral sud, i posposa el pronunciament ambiental respecte d'aquest a la presentació d'un annex al projecte que reculla altres alternatives que el milloren ambientalment o que es justifique i detallen les causes (de seguretat aèria o altres) de la inviabilitat d'altres alternatives.  
2. Es procedirà a la retirada de residus generats durant l'obra i la reposició al seu estat natural dels accessos a executar per a l'entrada de maquinària i arreplegues. Els residus generats en la fase de construcció seran gestionats adequadament, d'acord amb les previsions del Reial Decret 105/2008, d'1 de febrer i el Decret 200/2004, d'1 d'octubre.  
  
3. Atesa la ubicació de les obres en un entorn forestal, s'han d'adoptar durant l'execució del projecte i treballs de manteniment les mesures de prevenció d'incendis forestals establides en el Decret 7/2004, de 23 de gener, del Consell, i la resta de mesures previstes en l'annex 5 del document anteriorment referit.  
4. El programa de vigilància ambiental i el seguiment de l'eficàcia de les mesures correctores previstes s'ampliarà almenys dos anys posteriors a la finalització de l'execució, ja en la fase de funcionament, especialment pel que fa a l'estabilitat dels talussos generats en el tram en trinxera, si és el cas, i al funcionament correcte dels sistemes de drenatge previstos en els camins perimetrals. Així com qualsevol altra eventualitat no prevista que s'haja pogut produir.  
  
5. En el replantejament de l'obra, el jalonament dels terrenys per a parc de maquinària i arreplegues de material, s'efectuarà de manera que s'evite l'ocupació d'àrees exteriors. En tot cas, aquests s'ubicaran en zones que no afecten vegetació natural.  
6. Si apareixen elements del patrimoni cultural durant les obres, aquestes se suspendran i s'actuarà d'acord amb el que estableix la Llei 4/1998, d'11 de juny, del patrimoni cultural valencià.  
7. En relació amb l'autorització d'ocupació de forest d'utilitat pública, s'observarà el que indica l'informe esmentat de la Secció Forestal de la Direcció Territorial de València, i s'ajustarà al que disposa l'autorització que corresponga.  
  
Tercer  
Notificar a les persones interessades que contra la present resolució, per ser un acte de tràmit, no es pot interposar cap recurs; sense perjuí de què si és el cas procedisquen en via administrativa o judicial davant de l'acte, si és el cas, d'autorització del projecte.  
  
Quart  
Publicar en el Diari Oficial de la Generalitat Valenciana la present declaració d'impacte ambiental, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'Execució de la Llei 2/1989, de 3 de març, d'impacte ambiental.  
  
Cinqué  
D'acord amb la disposició transitòria primera de la Llei 21 2013/, de 9 de desembre d'avaluació ambiental, la regulació de la vigència de les declaracions d'impacte ambiental establida en l'article 43 de l'esmentada Llei 21/2013 és aplicable a la present declaració d'impacte ambiental.  
  
València, 3 de novembre de 2016.- El director general de Medi Natural i d'Avaluació Ambiental: Antoni Marzo i Pastor.»  
  
València, 14 de desembre de 2016.- El director general de Medi Natural i d'Avaluació Ambiental: Antoni Marzo i Pastor.